Document ID: 32014R0136

KOMISJONI MÄÄRUS (EL) nr 136/2014,
11. veebruar 2014,
millega muudetakse Euroopa Parlamendi ja nõukogu direktiivi 2007/46/EÜ ning komisjoni määrust (EÜ) nr 692/2008 seoses väikeste sõiduautode ja kommertsveokite heitega (Euro 5 ja Euro 6) ning komisjoni määrust (EL) nr 582/2011 seoses raskeveokite heitega (Euro VI)
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 5. septembri 2007. aasta direktiivi 2007/46/EÜ, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv), (1) eriti selle artikli 39 lõiget 2,
võttes arvesse Euroopa Parlamendi ja nõukogu 20. juuni 2007. aasta määrust (EÜ) nr 715/2007, mis käsitleb mootorsõidukite tüübikinnitust seoses väikeste sõiduautode ja kommertsveokite (Euro 5 ja Euro 6) heitmetega ning sõidukite remondi- ja hooldusteabe kättesaadavust, (2) eriti selle artikli 5 lõiget 3,
võttes arvesse Euroopa Parlamendi ja nõukogu 18. juuni 2009. aasta määrust (EÜ) nr 595/2009, mis käsitleb mootorsõidukite ja mootorite tüübikinnitust seoses raskeveokite heitmetega (Euro VI) ning sõidukite remondi- ja hooldusteabe kättesaadavust ning millega muudetakse määrust (EÜ) nr 715/2007 ja direktiivi 2007/46/EÜ ning tunnistatakse kehtetuks direktiivid 80/1269/EMÜ, 2005/55/EÜ ja 2005/78/EÜ, (3) eriti selle artikli 5 lõiget4,
ning arvestades järgmist:
(1)
Määrusega (EÜ) nr 715/2007 ja komisjoni 18. juuli 2008. aasta määrusega (EÜ) nr 692/2008, millega rakendatakse ja muudetakse Euroopa Parlamendi ja nõukogu määrust (EÜ) nr 715/2007, mis käsitleb mootorsõidukite tüübikinnitust seoses väikeste sõiduautode ja kommertsveokite (Euro 5 ja Euro 6) heitmetega ning sõidukite remondi- ja hooldusteabe kättesaadavust, (4) on kehtestatud ühised tehnilised nõuded mootorsõidukite ja nende varuosade tüübikinnitusele seoses nende heitega, eeskirjad kasutusel olevate sõidukite vastavuse kontrollimise, saastetõrjeseadmete kulumiskindluse, pardadiagnostikasüsteemide (OBD-süsteemid), kütusekulu mõõtmise ning sõidukite remondi- ja hooldusteabe kättesaadavuse kohta.
(2)
Direktiiviga 2007/46/EÜ kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta. Selles sätestatakse tüübikinnitusdokumentide vorm ja määratakse kindlaks alus, milles esitatakse mootori omadused, sealhulgas mootori võimsus ja võimsusega seotud näitajad.
(3)
EÜ tüübikinnitusnumber, mis on välja antud vastavalt määrusele (EÜ) nr 692/2008, hõlmab tähemärke (Euro 5 ja Euro 6 etapid), mis väljendavad heite piirväärtuseid ning OBD nõudeid, mille kohaselt tüübikinnitus anti. Iga etapp, mida väljendab tähemärk, sisaldab uute sõidukitüüpide ning kõigi uute sõidukite kohustusliku sertifitseerimise rakendamise kuupäeva, samuti registreerimise lõppkuupäev.
(4)
Sõidukitootjad võivad taotleda sõidukite tüübikinnitust rangemate nõuete alusel juba enne kõnealuste nõuete kohustuslikuks muutumist. Uus Euro 6 etapp võimaldab sertifitseerida madalama heitkoguste tasemega sõidukeid enne, kui kõnealused heitetasemed jõustuvad.
(5)
Määrusega (EÜ) nr 595/2009 tunnistati alates 31. detsembrist 2013 kehtetuks nõukogu 16. detsembri 1980. aasta direktiiv 80/1269/EMÜ mootorsõidukite mootori võimsust käsitlevate liikmesriikide õigusaktide ühtlustamise kohta (5). Seepärast on vaja direktiivi 80/1269/EMÜ sätted viia üle määrusesse (EÜ) nr 715/2007.
(6)
Määruses (EÜ) nr 692/2008 ja määruses (EL) nr 582/2011 on täpsustatud etalonkütused, mida sõidukitootjad peaksid vastavalt määrusele (EÜ) nr 715/2007 ja määrusele (EÜ) nr 595/2009 heitekatsete tegemiseks kasutama. Etalonkütuste omadused peegeldavad turul määruse (EÜ) nr 692/2008 vastuvõtmise ajal kõige sagedamini kasutatud kütuste omadusi. Turul viimastel aastatel aset leidnud biokütuste suurenenud kasutamise tõttu tuleks etalonkütuste spetsifikatsioone kohandada selliselt, et need vastaksid praegu ja lähitulevikus liidu turul kättesaadavatele kütustele.
(7)
Määruses (EÜ) nr 692/2008 ja määruses (EL) nr 582/2011 määratletud etalonkütused tuleb vastavusse viia, et ühtlustada menetlused kerge- ja raskeveokite puhul ning vähendada seega tüübikinnitusega seotud kulusid.
(8)
Seepärast tuleks direktiivi 2007/46/EÜ, määrust (EÜ) nr 692/2008 ja määrust (EL) nr 582/2011 vastavalt muuta.
(9)
Käesoleva määrusega ette nähtud meetmed on kooskõlas mootorsõidukite tehnilise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Direktiivi 2007/46/EÜ muutmine
Direktiivi 2007/46/EÜ I, III, IV, IX ja XI lisa muudetakse vastavalt käesoleva määruse I lisale.
Artikkel 2
Määruse (EÜ) nr 692/2008 muutmine
Määrust (EÜ) nr 692/2008 muudetakse järgmiselt.
1)
Artiklisse 2 lisatakse järgmised punktid 37, 38, 39 ja 40:
„37) „kasulik võimsus”- võimsus, mis saadakse katsestendil vastaval mootori pöörlemiskiirusel väntvõlli või samaväärse seadise otsalt XX lisa kohaselt testitud abiseadmete toel (mootori kasuliku võimsuse, kasuliku võimsuse ja elektrilise jõuülekandeseadme 30 minuti suurima võimsuse mõõtmine), ning kindlaks määratud võrdluslikel atmosfääritingimustel;
38) „maksimaalne kasulik võimsus”- kasuliku võimsuse suurim väärtus, mis mõõdetakse mootori täiskoormusel;
39) „suurim võimsus kolmekümne minuti jooksul”- elektrilise jõuülekandeseadme maksimaalne kasulik võimsus ÜRO Euroopa Majanduskomisjoni eeskirja nr 85 (6) punktis 5.3.2 määratletud alalispingel.
40) „külmkäivitus”- mootori käivitamine jahutusvedeliku temperatuuril (või samaväärsel temperatuuril) 35 °C või alla selle ning kõige rohkem 7 K üle ümbritseva õhu temperatuuri”.
2)
Artikli 3 lõige 1 asendatakse järgmisega:
„1. EÜ tüübikinnituse saamiseks seoses heite ning sõiduki remondi- ja hooldusandmetega peab tootja tõendama, et sõidukid vastavad käesoleva määruse III-VIII, X-XII, XIV, XVI ja XX lisas sätestatud katsemenetlustele. Tootja peab tagama ka vastavuse käesoleva määruse IX lisas sätestatud etalonkütuste spetsifikatsioonidele.”
3)
Artikli 6 lõige 1 asendatakse järgmisega:
„1. Kui kõik asjakohased nõuded on täidetud, annab tüübikinnitusasutus EÜ tüübikinnituse ning väljastab tüübikinnitusnumbri vastavalt direktiivi 2007/46/EÜ VII lisas esitatud numeratsioonile.
Ilma et see piiraks direktiivi 2007/46/EÜ VII lisa sätete kohaldamist, koostatakse tüübikinnitusnumbri 3. osa käesoleva määruse I lisa 6. liite kohaselt.
Tüübikinnitusasutus ei anna sama numbrit ühelegi teisele sõidukitüübile.
Määruse (EÜ) nr 715/2007 I lisa tabelis 1 sätestatud Euro 5 heite piirväärtusele vastava tüübikinnituse saanud sõidukite puhul loetakse vastavad nõuded täidetuks juhul, kui on täidetud kõik järgmised tingimused:
a)
artikli 13 tingimused on täidetud;
b)
sõiduk on saanud tüübikinnituse UN/ECE eeskirja nr 83 muudatuste seeria 06, eeskirja nr 85 ja eeskirja nr 101 muudatuste seeria 01 kohaselt ning survesüütega sõidukite puhul eeskirja nr 24 III osa muudatuste seeria 03 kohaselt.
Neljandas lõigus viidatud juhul kohaldatakse samuti artikli 14 sätteid.”
4)
I, III, IV, IX, XI ja XII lisa muudetakse vastavalt käesoleva määruse II lisale.
5)
Lisatakse XX lisa, mille tekst on sätestatud käesoleva määruse III lisas.
Artikkel 3
Määruse (EL) nr 582/2011 muutmine
Määruse (EL) nr 582/2011 VIII ja IX lisa muudetakse vastavalt käesoleva määruse IV lisale.
Artikkel 4
Üleminekusätted
1. Alates 1. jaanuarist 2015 annavad tootjad välja käesoleva määrusega kooskõlas olevad vastavussertifikaadid.
2. Määruse (EÜ) nr 692/2008 XX lisa nõuete täitmiseks jäävad vastavussertifikaadid, mis on kooskõlas direktiivi 80/1269/EMÜ ja/või UNECE eeskirjaga nr 85 välja antud enne käesoleva määruse jõustumist, kehtima kuni 31. augustini 2018.
3. Käesoleva määruse IV lisa kohaldatakse alates määruse (EL) nr 582/2011 I lisa 9. liite tabeli 1 reas C sätestatud kuupäevadest.
Artikkel 5
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 11. veebruar 2014

Labels: 7
8
14
20